《挽李提刑久善》
宋代·史尧弼

曩持玉节问痌瘝，邂逅南昌一解颜。
亲见疮痍摩手拊，夜深父子短檠间。
行装约束有琴鹤，道力较量无素蛮。
自合明光将剑履，如何零落遂丘山。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。